
استحصالی ٹیکس نظام کا خاتمہ : انصاف ، ترقی اور فلاح وبہبود کے لیے زکوٰۃ پر مبنی ایک متبادل نظام
استحصالی ٹیکس نظام کا تعارف
 	استحصال کی لغوی معنی طلب، حصول ، حاصل کرنا، چھین لینا(1) یعنی استحصال سے مراد یہ ہےکہ کسی چیز کو حاصل کرنے یا نکالنے کی کوشش کرنا ،کسی مجبور اور کمزور شخص کو دبا کر اس کی محنت کا ناجائز فائدہ اٹھاناہے۔ٹیکس کی لغوی معنی محصول یا لگان(2) ٹیکس سے مراد وہ نظام ہے جو عوام کی فلا و بہبود کے علاوہ کچھ مخصوص طبقات یا حکمران کے فائدے کے لیے قائم کیا جائے ،جس میں ٹیکس کا بوجھ غیر منصفانہ طور پر کم آمدنی والے طبقے پر ڈال دیا جاتا ہے جبکہ امیر طبقہ ٹیکس سے بچ جاتا ہے۔
 قرآن کریم میں استحصالی ٹیکس کی ممانعت
 	اگرچہ اسلامی معاشیات میں ٹیکس مساوات، عدل اور فلاح عامہ کے لیے ہوتا ہے ،لیکن جب ٹیکس کا نظام اس مقصد سے ہٹ کر عوام پر بوجھ بن جائے اور مخصوص ہاتھوں میں دولت جمع کرنے کا ذریعہ بن جائے تو وہ استحصال کہلاتا ہے۔ قرآن کریم میں اللہ تعالیٰ کا ارشاد ہے:   كَىۡ لَا يَكُوۡنَ دُوۡلَةًۢ بَيۡنَ الۡاَغۡنِيَآءِ مِنۡكُمۡ‌ (3)
ترجمہ" تاکہ وہ تمہارے مالداروں ہی کے درمیان گردش نہ کرتا"
	"مولانا مودودی صاحب نے اس آیت کی تفسیر میں لکھا ہے کہ یہ آیت قرآن مجید کی اہم ترین اصولی آیات میں سے ہیں جس میں ایک اسلامی معاشرے اور حکومت کے معاشی پالیسی کا یہ بنیادی عقیدہ بیان کیا گیا ہے۔ کہ دولت کی گردش پوری معاشرے میں عام ہونی چاہیے ایسا نہ ہو کہ مال صرف مالداروں میں گھومتا رہے یا امیر روز بروز امیر تر اور غریب روز بروز غریب تر ہو جائے قرآن مجید میں اس پالیسی کو صرف بیان ہی کرنے پر اکتفا نہیں کیا گیا بلکہ اسی مقصد کے لیے سود حرام کیا گیا، اور زکوٰۃ فرض کی گئی۔ اموال غنیمت میں سے خمس نکالنے کا حکم دیا ہے صدقاتِ نافلہ کی جگہ جگہ تلقین کی گئی ہے معاشی معاملات کا انتظام اس طرح کرنا چاہیے جو دولت کے ذرائع پر مالدار اور بالاتر لوگوں کی اجارہ داری قائم نہ ہو اور دولت کا بہاؤ نہ غریبوں سے امیر وں کی طرف ہونے پائے اور نہ وہ امیرو ہی میں چکر لگاتی رہے" (4) یعنی یہ آیت اس بات کی وضاحت کرتی ہےکہ ایسا نظام جو دولت کو چند ہاتھوں تک محدود رکھے استحصالی ہے اور اسلام اس نظام کی سختی سے ممانعت کرتاہے ۔
مالی انصاف کا قرآنی اصول
يٰۤـاَيُّهَا الَّذِيۡنَ اٰمَنُوۡا لَا تَاۡكُلُوۡۤا اَمۡوَالَـكُمۡ بَيۡنَكُمۡ بِالۡبَاطِلِ اِلَّاۤ اَنۡ تَكُوۡنَ تِجَارَةً عَنۡ تَرَاضٍ مِّنۡكُمۡ‌(5)
ترجمہ " اے ایمان والو نہ کھاؤ مال ایک دوسرے کےآپس میں ناحق مگر یہ کہ تجارت ہو آپس کی خوشی سے "
مندرجہ بالا آیت میں اللہ تعالی ٰنے ظلم پر مبنی غیر شرعی اور ناجائز طریقے سے مال حاصل کرنے کو حرام قرار دیا ہے ۔جیسے چوری، سود، رشوت یاکسی کمزور سے زبردستی مال حاصل کرنا سخت حرام ہے ۔یعنی مال حاصل کرنے کا ایک جائز راستہ یہی تجارت ہے جو رضامندی اور انصاف پر مبنی ہو۔یہ اصول معاشی انصاف اور معاشرتی اعتماد کی بنیاد ہے اس آیت کی تفسیر میں" حافظ عماد الدین ابوالفدا لکھتے ہیں کہ اللہ تعالیٰ اپنے ایماندار بندوں کو ایک دوسرے کے مال ناجائز طریقے سے کھانے کی ممانعت فرما رہے ہیں خواہ اُس کمائی کے ذریعے سے ہو جو شرعا ًحرام ہے جیسے سود خوری قمار بازی اور ایسی ہی ہر طرح کی حالیہ سازی چاہیے اسے جواز کے شرعی صورت دے دی ہو۔
 حضرت عبداللہ رضی اللہ تعالیٰ عنہ فرماتے ہیں کہ جب یہ آیت اتری تومسلمانوں نے ایک دوسرے کے ہاں کھانا چھوڑ دیا جس پر یہ آیت اتری"لَیْسَ عَلَى الْاَعْمٰى"تجارۃُْ ، بھی پڑھایا گیا یعنی فرمایا جا رہا ہے کہ حرمت والے اسباب سے مال نہ لو ہاں شرعی طریقے پر تجارت سے نفع اٹھانا جائز ہے جو خریدار اور بیچنے والے کی باہمی  رضامندی سے ہو (6)
قرآن پاک میں دولت کے ارتکاز اور استحصالی نظام کی ممانعت 
قرآن مجید میں معیشیت کے تمام اصول عدل وتوازن اور مساوات پر قائم کیے ہیں ۔اسلام نے کسی ایسے معاشی نظام کی اجازت نہیں دی ہے جو مال کو چند ہاتھوں تک محدود رکھے یا کمزور طبقات کا استحصال کرے۔ قرآن پاک نے بار بار اس نظام کی ممانعت کی ہے جس میں طاقتور طبقے کمزوروں کا حق کھایا جائے اللہ تعالیٰ نے سورۃ توبہ میں مال جمع کرنے کی ممانعت کی گئی ہے ارشاد ربانی ہے
 وَالَّذِيۡنَ يَكۡنِزُوۡنَ الذَّهَبَ وَالۡفِضَّةَ وَلَا يُنۡفِقُوۡنَهَا فِىۡ سَبِيۡلِ اللّٰهِۙ فَبَشِّرۡهُمۡ بِعَذَابٍ اَلِيۡمٍۙ(7)
ترجمہ" جو لوگ گاڑھ کر رکھتے ہیں سونا اور چاندی اور اس کو خرچ نہیں کرتی اللہ کی راہ میں ،سو ان کو خوشخبری سنا دے دردناک عذاب کی"
قرآن مجید کے اس آیت سے واضح ہوتا ہے کہ اللہ تعالیٰ نے دولت جمع کرنے کی ممانعت کی گئی ہے یعنی وہ لوگ جو سونا چاندی کو جمع کرتے ہیں اور اللہ کے راستے میں خرچ نہیں کرتے ایسی دولت جو گردش میں نہ ہو بلکہ ذخیرہ کر کے روک لی جائے، کیونکہ اسلامی دولت کو گردش میں رکھنا ضروری ہے تاکہ معاشرتی توازن برقرار رہے۔ جب کوئی ریاست ٹیکس اس طرح وصول کرے کہ غریبوں سے زیادہ بوجھ لیں اورامیروں کو چھوڑ دے تو وہ قرآن کے اس اصول کے خلاف ہے ۔جو لوگ زکوٰۃ نہیں دیتے خیرات نہیں  کر تے بلکہ دولت کو جمع کر کے اس پر بیٹھ جاتے ہیں یہ لوگ معاشرے کا حق مارنے والے ہیں۔ تو قرآن مجید میں سخت الفاظ کے ساتھ کہا گیا ہے کہ ایسے لوگوں کے لیے دردناک عذاب ہے۔ جولوگ دنیا میں نظام ظلم کو  فروغ دیتے ہیں تو آخرت میں ہی مال ان کے لیے آگ بن جائے گی۔
حدیث نبوی ﷺ کی روشنی میں استحصالی ٹیکس کی ممانعت
اسلام میں انصاف مساوات اور معاشرتی ترقی کا تصور بنیادی حیثیت کی حامل ہے اسلام نے بہت ایسی مالی نظاموں کی مخالفت کی ہیں جو کمزور طبقے کا استحصال کرتے ہو۔ وہ ٹیکس جواسلام کے معاشی نظام کے دائرے سے باہر ظلم وزیادتی پر مبنی ہو۔جیسے کہ نبی کریم ﷺ نے ظالم حکمران کےمتعلق فرمایا ہے 
"جوشخص  مکس (ناجائز ٹیکس)  لیتا ہےوہ جنت مین داخل نہیں ہوگا۔ (8)   
سعودی نظام کی حرمت
سود کی لغوی معنی ہے قرض دیے ہوئے روپے پر نفع یا فائدہ ، بھلائی یا بہتری (9)یعنی سود سے مراد مال کی زیادتی اور اصل سے بڑھ جانا سود کہلاتا ہے ۔قرآن میں اس معنی کی تصریح کی گئی ہے۔ قرآن میں اللہ تعالیٰ کا ارشاد ہے
يٰۤـاَيُّهَا الَّذِيۡنَ اٰمَنُوا اتَّقُوا اللّٰهَ وَذَرُوۡا مَا بَقِىَ مِنَ الرِّبٰٓوا اِنۡ كُنۡتُمۡ مُّؤۡمِنِيۡنَ (10)ترجمہ " اے ایمان والو ڈرو اللہ سے اور چھوڑ دو جو کچھ باقی رہ گیا ہے سود اگر تم کو یقین ہے اللہ کے فرمانے کا" 
اصطلاح میں سود سے مراد حرام اور باطل ذرائع سے دوسرے کے مال سے اپنے مال میں اضافہ کرنا (11)قرآن میں ارشاد ہے:          يَمۡحَقُ اللّٰهُ الرِّبٰوا وَيُرۡبِى الصَّدَقٰتِ‌ؕ وَاللّٰهُ لَا يُحِبُّ كُلَّ كَفَّارٍ اَثِيۡمٍ(12)
ترجمہ" مٹاتا ہے اللہ سود اور بڑھاتا ہے خیرات کو اور اللہ خوش نہیں کسی ناشکر گنہگار سے"
سود کی حرمت نازل ہونے سے پہلے عرب میں سود عام تھا جب قرآن میں سود کی ممانعت نازل ہوئی تو مسلمانوں نے فوراً سودی معاملات چھوڑ دیے اس دوران بنو ثقیف اور بنو مخزوم کے درمیان سودی معاملہ چل رہا تھا بنو مخزوم اس وقت اسلام قبول کر چکے تھے جبکہ بنو ثقیف نے ابھی مصالحت کی تھی بنو ثقیف نے سود کا مطالبہ کیا مگر بنو مخزوم نے رقم ادا کرنے سے منع کیا یہ معاملہ حضرت معاذ رضی اللہ تعالی عنہ نے نبی کریم ﷺ کی خدمت میں پیش کیا تو اللہ تعالیٰ  نے حکم نازل فرمایا کہ اسلام کے بعد سود کے تمام معاملات ختم کر دیے جائے صرف اصل رقم (راس المال )لی جائے بعد میں حجۃ الوداع کے موقع پر  آپ ﷺنے اعلان فرمایا سود کا قانون کسی ایک قوم یا فرد کے لیے نہیں بلکہ پوری انسانیت کی ترقی کے لیے ہے اس لیے ہم سب سے پہلے خود سودی معاملات ختم کرتے ہیں۔ غیر مسلمانوں کے ذمے جومسلمانوں کی سودی بڑی رقم تھی اس کو چھوڑتے ہیں تو اب غیر مسلمانوں کو بھی رقم چھوڑنے میں کوئی معذرت نہیں ہونی چائیے (13)
 زکوٰۃ  کاتعارف
زکو ٰۃ کی لغوی معنی خیرات، صدقہ اور اسلام کا چوتھا فرض ،مال کا چالیسواں حصہ جو سال بھر کے بعد راہ خدا میں دیا جائے (14)اصطلاح میں زکوۃ سے مراد ساڑھے 52 تولے چاندی ساڑھے سات تولہ سونا مال تجارت اور مکانوں کی تجارتی کاروبار پر اگر ایک سال پورا گزر جائے تو اس مال میں سے چالیسواں حصہ نکال کر خدا کی راہ میں دینا زکوٰۃ کہلاتا ہے(15)
زکوٰۃ کے بارے میں قرآن مجید میں اللہ تعالی ٰکا ارشاد ہے
وَاَقِيۡمُوا الصَّلٰوةَ وَاٰتُوا الزَّكٰوةَ  (16)ترجمہ" نماز قائم کرو زکوۃ ادا کرو"
زکوٰۃ کا معاشی و سماجی کردار
 دولت کی منصفانہ تقسیم 
اسلام اس بات کی تاکید کرتا ہے کہ دولت محدودہاتھوں میں محدود نہ رہے بلکہ معاشرے میں منصفانہ طور پر تقسیم ہو اور گردش کرتا رہے اس لیے اسلام ناجائز ذخیرہ اندوزی اور دولت کو روک کر رکھنے کو ناپسند کرتا ہے زکوٰۃ کا نظام اسی مقصد کے لیے اللہ تعالی ٰنے قائم کیاگیا ہے تاکہ دولت کا ایک حصہ سماج کے کمزور اور محروم طبقوں تک پہنچے قرآن مجید میں ان لوگوں کی سخت مذمت کی گئی ہے۔ کہ جو سونا اور چاندی جم کر کے رکھتے ہیں اسے عوام کے فوائد کے لیے استعمال نہیں  کرتے ۔کیونکہ دولت اللہ تعالیٰ کی امانت ہوتی ہے جو بندوں کے باہمی ترقی کے لیے دی گئی ہے اسلام چاہتا ہے کہ انسان جائز طریقے سے کمائیں اور ضروریات پوری کریں باقی دولت کو معاشی گردش میں لا کر اجتماعی بھلائی کے کاموں میں خرچ کریں یہی طرز عمل دولت کی منصفانہ تقسیم اور معاشرتی توازن کو یقینی بناتا ہے۔
غربت و بے روزگاری کا خاتمہ 
زکوٰۃ کا ایک اہم معاشی سماجی کردار یہ ہے کہ یہ نظام بے روزگار اور غربت کی خاتمے کا ذریعہ بنتی ہے زکو ٰۃ ایک ایسا نظام ہے جو معاشرے کے ہر طبقے تک پہنچانے میں مدد دیتا ہے زکوٰۃ کی ادائیگی سے غریبوں محتاجو مسکینوں اور بے سہارہ افراد کی مالی مدد ممکن ہوتی ہے اس سے غربت اور بے روزگاری میں کمی آتی ہے اسلام چاہتا ہے کہ کوئی بھی شخص بھوک اور مفلسی کی وجہ سے محتاجی اور ذلت کا شکار نہ ہو زکوٰۃ کے ذریعے معاشرے کی کمزور طبقوں کو سہارہ ملتا ہے جس سے وہ خود کفیل ہو جاتے ہیں اور روزگار کے قابل ہو جاتے ہیں ۔
معاشرتی فلا ح و بہبود
 مولانا مودودی صاحب لکھتے ہیں کہ زکوٰۃ اور صدقات کا بنیادی اہم مقصد معاشرے کی کمزور طبقات کی ترقی اور فلاح وبہبود ہے تاکہ مجموعی طور پر پوری ملکی معاشی ترقی اسلام میں زکوٰۃ کا نظام اس لیے نافذ کیا گیا کہ معاشرے میں کوئی شخص اپنی اہم ضروریات جیسے کہ خوراک رہائش، علاج اور تعلیم سے محروم نہ رہ جائے خاص طور پر زکوٰۃ ان لوگوں کے لیے جو معاش کے جدوجہد کے قابل نہیں رہتے جیسے یتیم، بیوہ بوڑھے ،معذور اور بےروزگار افراد  اسی طرح وہ لوگ بھی اسکے حقدار ہے جو محدود وسائل یا وقتی نقصانات کے باعث اپنے پاؤں پر کھڑے ہونے سے قاصر  ہو زکوٰۃ کا مقصد ہی ضرورت مند لوگوں کی مدد کرنا ہیں تاکہ وہ خود کفالت حاصل کر سکے اور معاشرے کا فعال حصہ بن سکے البتہ عام قومی یا صنعتی فلاح وبہبودکے منصبوں کے لیے زکوٰۃ کا استعمال کرنا درست نہیں کیونکہ اس کے لیے دیگر مالی ذرا ئع اختیار کرنے کی ہدایت دی گئی ہے ۔(17)
سرمایہ دارانہ نظام کے نقصانات بمقابلہ زکوٰۃ نظام کے فوائد
 سرمایہ دارانہ نظام کے نقصانات درج زیل ہیں:
1. سرمایہ دارانہ نظام میں دولت چند ہاتھوں اور خاندانوں تک محدود ہوتی ہے جس کی وجہ سے سماج کا بڑا حصہ محروم اور بے بسی کا شکار ہو جاتا ہے۔
2. یہ نظام دولت کو گردش میں رکھنے کےبجائے اسے مخصوص طبقے میں مرتکز کر دیتا ہے جو عیش و عشرت اور فضول خرچی میں مصروف رہتے ہیں جبکہ قوم تنگدستی کی زندگی گزارتی ہے۔
3. سرمایہ دارانہ نظام دراصل دولت کا خون چوسنے والا نظام ہے جو جہاں اثر انداز ہوتا ہے وہاں غریب لوگوں کے معاشی زندگی کو مفلوج کر دیتا ہے۔
4. دنیا کی نصف آبادی کے لیے نہ خوراک خریدنے کے لیے رقم ہے، اور نہ علاج کے لیے دوا کی قیمت ،کیونکہ سرمایہ دارانہ نظام نے زمین کی مجموعی دولت کو تمام انسانوں میں مساوی طور پر تقسیم ہونے نہیں دیا اور یہ دولت چند سرمایہ داروں اورسود خوروں کی ہاتھوں میں سمیٹ کر رہ گئی۔ جبکہ باقی انسانیت محرومی اور مفلسی میں مبتلا ہے قرآن مجید نے مال کو انسانی زندگی کی بقاء کا ذریعہ قرار دے کر فرمایا 
وَلَا تُؤۡتُوا السُّفَهَآءَ اَمۡوَالَـكُمُ الَّتِىۡ جَعَلَ اللّٰهُ لَـكُمۡ قِيٰمًا وَّارۡزُقُوۡهُمۡ فِيۡهَا وَاكۡسُوۡهُمۡ وَقُوۡلُوۡا لَهُمۡ قَوۡلًا مَّعۡرُوۡفًا‏ ( 18)
ترجمہ" اور اپنے وہ مال جنہیں اللہ نے تمہارے قیام زندگی کا ذریعہ بنایا ہے ،نادان لوگوں کے حوالے نہ کرو، البتہ انہیں کھانے اور پہننے کے لیے دواور انہیں نیک ہدایت کرو"
5. سرمایہ دارانہ نظام میں ناجائز کمائی کے ذرائع جیسے رشوت ،جوا اور ذخیرہ اندوزی سمگلنگ اور حرام کاروبار وغیرہ کے ذریعے چند افراد بے پناہ دولت جمع کر لیتے ہیں جس کی وجہ سے ضروریات ِزندگی کی قیمتیں بڑھ جاتی ہیں اور عام آدمی خریدنے کی طاقت سے محروم ہو جاتے ہیں۔ عوام کی بڑی تعداد بے بسی میں مبتلا ہو جاتے ہیں جبکہ سرمایہ دار طبقہ مزید خوشحال ہو جاتا ہے۔
 سرمایہ دارانہ نظام کے بعض سیاسی نقصانات درج زیل ہیں 
1. سرمایہ دارانہ نظام ایک ایسا نظام ہے جس میں امیر طبقہ مزید امیر اور غریب تر طبقہ غریب ہوتا جاتا ہے اس معاشی عدم مساوات کے نتیجے میں معاشرے میں طبقاتی کشمکش پیدا ہوتی ہے  جب عوام یہ محسوس کرنے لگتے ہیں کہ اس غربت اور بدحالی کا اصل سبب حکومت ہے تو ان کے دلوں میں حکومت کے خلاف نفرت پیدا ہونے لگتی ہے۔
2.  عوام کی نفرت ، احتجاج ،بغاوت اور سیاسی عدم استحکام کی صورت اختیار کر لیتی ہیں عوام اور حکومت کے درمیان عدم تصادم کا ماحول پیدا ہوتا ہے جس سے ملک کا امن متاثر ہوتا ہے اور سیاسی ادارے کمزور پڑنے لگتے ہیں۔
3.   یہ نظام نہ صرف معاشی نا ہمواری کو جنم دیتا ہے بلکہ ریاستی استحکام اور سیاسی امن کے لیے بھی خطرہ بن جاتا ہے
4.   سرمایہ دارانہ نظام میں کشمکش لازمی طور پر جنم لیتی ہیں جس سے سیاسی استحکام ختم ہو جاتی ہےاسی کمزوری کے باعث ایسے مملکت بیرونی دشمن کا مقابلہ کرنے کے قابل نہیں رہتی۔ (19)
زکوٰۃ نظام کے فوائد 
زکوٰۃ نظام کے بہت سارے فوائد ہیں جو درجہ ذیل ہیں:
 1۔ زکوٰۃ مسلمانوں میں نظم وضبط اور ذمہ داری کا احساس پیدا کرتی ہے یہ ہر سال حساب کتاب کے ذریعے کاروباری شفافیت اور مالی استحکام کو فروغ دیتی ہیں اس سے فرد اور قوم دونوں اپنے معاشی حالت کا جائزہ لے کر بہتر منصوبہ بندی کر سکتے ہیں۔
2۔ زکوٰۃ کا نظام دولت کی منصفانہ تقسیم کو یقینی بناتا ہے اور ارتکاز دولت کو روکتا ہے یہ غریبوں کی بنیادی ضرورتیں پوری کرنے، معاشی توازن اور سماجی عدل قائم کرتا ہے۔
3۔  زکوٰۃ سے انسان کا مال پاک اور دل کا تزکیہ ہوتا ہے جس سے تکبر ختم ہو کر روحانی سکون حاصل ہوتا ہے یہ عمل معاشرے کو غربت سے نجات دیتا ہے اور معیشت کو حلال اور پاکیزہ بنیادوں پر قائم رکھتا ہے جیسے نبی کریم صلی اللہ علیہ وسلم کا ارشاد مبارک ہے:" مَا نقصت صَدَقَة من مَال شَيْئا (20)" صدقہ سے مال میں کمی نہیں ہوتی "
4۔ اسلام نے زکوٰۃ کے ذریعے امیروں کے مال میں غریبوں کا حق مقرر کی تا کہ معاشرے سے غربت کا خاتمہ ہو یہ نظام محنت کی حوصلہ افزائی اور ضرورت مندوں کی مدد کرتا ہے ۔
5۔ زکوٰۃ کی باقاعدہ ادائیگی سے انسان اللہ تعالی ٰکے حکم کی تعمیل کر کے اُس کے فضل و برکت کا حقدار بنتا ہے یہ عمل مالی ، روحانی اور جسمانی پریشانیوں سے نجات کا ذریعہ بنتا ہے۔
6۔ زکوٰۃ مال کے ذریعے اللہ  تعالی ٰکی نعمتوں کا عملی شکریہ ادا کرنے کا ذریعہ ہے یہ انسان کو شکر گزاری، قُرب الہی اور معاشرتی بھلائی کی راہ پر گامزن کرتی ہیں جس کا انعام قرآن مجید میں ان الفاظ میں بیان ہوا ہے 
وَاِذۡ تَاَذَّنَ رَبُّكُمۡ لَئِنۡ شَكَرۡتُمۡ لَاَزِيۡدَنَّـكُمۡ‌   (21)
ترجمہ " اور جب تمھارے پروردگار نے (تم کو) آگاہ کیا کہ  اگر شکر کرو گے تو میں تمھیں زیادہ دونگا"
7۔ زکوٰۃ انسان کے لیے آخروی انشورنس ہے جو اسے ابدی کامیابی کی ضمانت دیتی ہے یہ عمل مال کو محفوظ دل کو مطمئن اور آخرت کو سنوارنے کا ذریعہ بنتا ہے۔
8 اسلام فرد کو ذاتی آزادی کے ساتھ اجتماعی تعاون کا پابند بناتا ہے تاکہ معاشرتی مسائل  موثر انداز میں حل ہوں اجتماعی نظام کے بغیر انفرادی کوشش ناکافی رہتی ہیں اور معاشرے میں گداگری اور بدنظمی بڑھتی ہیں اللہ تعالیٰ کا ارشاد ہے
وَتَعَاوَنُوۡا عَلَى الۡبِرِّ وَالتَّقۡوٰى‌ ۖ وَلَا تَعَاوَنُوۡا عَلَى الۡاِثۡمِ وَالۡعُدۡوَانِ‌ (22) 
ترجمہ " اور نیکی اور پرہیز گاری کے کاموں میں ایک دوسرے کی مدد کیا کرو اور گناہ اورظلم کی باتوں میں مدد نہ کیا کرو"
یہ آیت واضح کرتی ہیں کہ اسلام میں اجتماعی تعاون نیکی کے فروغ اور معاشرتی فلاح کے لیے ضروری ہے۔(23)
ر یا ستی سطح پر زکوٰۃ کے نظام کا نفاذ
دور رسالت میں زکوٰۃ کا نفاذ
 ریاستی سطح پر زکوٰۃ کا نفاذ نبی کریم ﷺ کے دور ہی سے شروع ہوا تھا جب آپ ﷺ مکہ سے مدینہ تشریف لائے تو مسلمانوں کی تعداد اُس وقت بڑھ گئی تو مدینہ میں بہت سارے صاحب  حیثیت مسلمان موجود تھے جو زراعت اور تجارت سے منسلک تھے ابتدا میں زکوٰۃ ایک اختیاری صدقہ تھی مگر بعد میں اسے باقاعدہ ریاستی سطح پر ایک فریضہ قرار دے دیا جس کی مقدار وقت اور مصارف متعین کر دیے گئے۔ (24)
2 ہجری میں رمضان المبارک کے مہینے سے مسلمانوں کی جنگوں کا آغاز ہوا جن میں مال غنیمت کا پانچواں حصہ ریاست کے لیےاور باقی مجاہدین میں برابر تقسیم ہوتا تھا اور رسول کریم ﷺخود بطور مجاہد اپنا حصہ لیتے تھے مگر سرکاری مال کو ہمیشہ عوامی فلاح ،دفاعی ضروریات اور ریاستی نظم کے لیے استعمال کرتے تھے نہ کہ ذاتی یا خاندانی مفادات کے لیے اسلام کی ایک خاصیت یہ ہے کہ اُس نے سرکاری آمدنی کو حکمران کی ذاتی استعمال کے لیے حرام قرار دیا ہے تاکہ عدل شفافیت اور بیت المال کا تقدس برقرار رہے  (25)جیسے کہ قرآن مجید میں اللہ تعالیٰ ہے
يٰۤـاَيُّهَا الَّذِيۡنَ اٰمَنُوۡا لَا تَخُوۡنُوا اللّٰهَ وَالرَّسُوۡلَ وَتَخُوۡنُوۡۤا اَمٰنٰتِكُمۡ وَاَنۡـتُمۡ تَعۡلَمُوۡنَ(26)
ترجمہ " اے ایمان والوں نہ تم خدا اور  رسول  کی امانت میں خیانت کرو اور نہ اپنی امانتوں میں خیانت کرو اور تم  (ان باتوں کو) جانتے ہو "
مندرجہ بالا آیت اس اصول کو واضح کرتی ہیں کہ ریاستی مال ایک امانت ہے جو شخص اس میں خیانت کرتا ہے وہ دراصل اللہ اور اس کے رسول سے خیانت کرتا ہے اس لیے حکومت اسلامی میں حکمران کے لیے بیت المال کو ذاتی مفاد میں استعمال کرنا سخت حرام ہے۔
عاملین زکوۃ
 آپ ﷺ کے زمانے میں زکوٰۃ کا نظام ریاستی سطح پر باقاعدہ منظم تھا آپ ﷺ نے فتح مکہ 8 ہجری کے بعد 9ہجری میں مختلف قبائل کی طرف عاملین  زکوٰۃ بھیجے جو ریاست کی طرف سے زکوٰۃ جمع کرنے ،احکام سکھانے اور منصفانہ تقسیم کے ذمہ دار تھے یہ عمل تدریجا انجام پایا تاکہ ہر علاقے میں نظام مستحکم ہو سکے عاملین زکوٰۃ کا تقرر دراصل اسلامی مالیاتی نظام کی بنیاد تھا جس کے ذریعے زکوٰۃ کو انفرادی عبادت کے بجائے ریاستی فریضہ بنایا گیا اس نظام کا مقصد غربت کا خاتمہ، عدل معاشرتی اور معاشی توازن کا قیام تھا  (27)یہی اسلامی ریاستی نظم کا بنیادی ماڈل ہے جس سے بعد میں خلفائے راشدین نے مزید منظم کیا۔
زکوۃ کے مصارف
 نبی کریم ﷺ کے زمانے میں زکوٰۃ نہ صرف وصولی تک محدود تھا بلکہ منصفانہ تقسیم کے لیے بھی واضح اصول مقرر کیے تھے اسلام نے زکوٰۃ کے مصارف خود طےکر دیےتا کہ  مال صرف حقداروں تک پہنچے جیسے قرآن مجید میں اللہ تعالیٰ کا ارشاد مبارک ہے
اِنَّمَا الصَّدَقٰتُ لِلۡفُقَرَآءِ وَالۡمَسٰكِيۡنِ وَالۡعٰمِلِيۡنَ عَلَيۡهَا وَالۡمُؤَلَّـفَةِ قُلُوۡبُهُمۡ وَفِى الرِّقَابِ وَالۡغٰرِمِيۡنَ وَفِىۡ سَبِيۡلِ اللّٰهِ وَابۡنِ السَّبِيۡلِ‌ؕ فَرِيۡضَةً مِّنَ اللّٰهِ‌ؕ وَاللّٰهُ عَلِيۡمٌ حَكِيۡمٌ (28)
ترجمہ " صدقات (یعنی زکوٰۃ و خیرات) تو مفلسوں اور محتاجوں اور کارکنان  صدقات کا حق ہے اور ان لوگوں کا جن کی تالیف قلوب منظور ہے اور غلاموں کے آزاد کرانے میں اور قرضداروں (کے قرض ادا کرنے)میں اور خدا کی راہ میں اور مسافروں(کی مدد) میں (بھی یہ مال خرچ کرنا چاہئے یہ حقوق)خدا کی طرف سے مقررکر دیئے گئے ہیں اور خدا جاننے والا (اور)حکمت والا ہے۔
خلفائے راشدین کے دور میں زکوٰۃ کا نظام
رسول اللہ ﷺ کی وصال کے بعد حضرت ابوبکر صدیق رضی اللہ عنہا نے منکرین زکوٰۃ کے خلاف جہاد کر کے واضح کیا کہ زکوٰۃ ریاستی سطح پر زبردستی سے نافذ کی جا سکتی ہے تاکہ اسلامی معاشرت میں مالی عدل قائم رہے (29)
آج اگر ہم فقہ کی کتابوں میں دیکھیں کہ زکوٰۃ صرف مسلمانوں کو ہی دی جا سکتی ہیں غیر مسلمانوں کو نہیں لیکن ابتدائی دور اسلام میں بعض جلیل القدر شخصیات کا طرز عمل اس سے مختلف تھا روایت ہے کہ حضرت عمر رضی اللہ عنہ کا ایک گزر ایک دروازے سے ہوا جہاں ایک بوڑھا نابینہ بھیک مانگ رہا تھا آپ رضی اللہ عنہ نے اس سے پوچھا کہ آپ کس مذہب سے ہوں ؟آپ رضی اللہ عنہ نے پوچھا تمہیں اس حالت تک کس چیز نے پہنچایا ہے؟ اس نے جواب دیا "جزیہ اور بڑھاپا" حضرت عمر رضی اللہ عنہ نے اس کا ہاتھ پکڑا ،اور اپنے گھر لے گئے، کچھ مال دیا اور بیت المال کے خازن کو حکم دیا "اس شخص اور اس جیسے دیگر ضعیف غیر مسلموں کا خیال رکھو کیونکہ یہ انصاف نہیں کہ ہم ان کی جوانی میں ان سے جزیہ وصول کرے اور بڑھاپے میں انہیں بے سہارا چھوڑ دیں"(30)
بیت المال کا تصور نبی کریم ﷺکے زمانے میں ہی موجود تھا یہ واضح ہوتا ہے باقاعدہ ادارے کی شکل میں بیت المال سب سے پہلے حضرت عمر رضی اللہ عنہ نے قائم کیا اس ادارے نے زکوٰۃ اور مالی نظام کو مفید بنایا یہی بنیاد بعد میں اسلامی فلاحی ریاستوں کی مالی نظام کی بنیاد رہی
عصر حاضر میں نظام زکوٰۃ کا نفاذ کی اہمیت ریاستی سطح پر
عصر حاضر میں جب دنیا سرمایہ دارانہ نظام کے جال میں جکڑ چکی ہیں دولت کا بہاؤ مخصوص طبقوں تک محدود ہو گیا ہے چند ہاتھوں میں سرمائے کا ارتکاز ہونے سے نہ صرف معاشی توازن بگڑ گیا ہے بلکہ معاشرتی ناہمواری اور طبقاتی تقسیم نے بھی شدید صورت اختیار کر لی ہیں اس نظام نے ایک طرف محدود طبقے کو بے پناہ آسائشیں اور دولت دی ہیں جبکہ دوسری طرف اکثریت کو غربت ،محرومی اور بےروزگاری میں مبتلا کر دیا ہے ایسے حالات میں اسلام کا ریاستی نظام زکوٰۃ ایک مفید اور عادلانہ متبادل کے طور پر سامنے آتا ہے جو معاشی انصاف اور انسانی ترقی کا ضامن ہے۔
 	آج کے دور میں زکوٰۃ کا ریاستی نظام اسلامی فلاحی ریاست کے قیام کی بنیادی شرط ہیں کیونکہ یہ نظام اس بات کو یقینی بناتا ہے کہ معاشرے کے ہر شخص کو زندگی کی اہم ضروریات جیسے تعلیم ،صحت، روزگار اور رہائش تک مساوی رسائی حاصل ہوں جب ریاست زکوٰۃ کو منظم انداز میں جمع کر کے صاف طریقے سے حقداروں تک پہنچاتی ہیں تو نہ صرف غربت اور محرومی کا خاتمہ ہوتا ہے بلکہ ایک منصفانہ معاشرہ وجود میں آتا ہے زکوٰۃ کا نظام انسان کے اندر روحانی پاکیزگی ،قربانی اور احساس ذمہ داری پیدا کرتا ہے جو اخلاقی اصلاح اور اجتماعی فلاح و ترقی کا سبب بنتا ہے یہ نظام نہ صرف عدل کا ضامن ہے بلکہ روحانی بیداری اخلاقی تربیت اور معاشرتی ہم آہنگی کی ترقی کا بھی ذریعہ ہے جو حقیقی اسلامی فلاحی ریاست کی بنیاد رکھتا ہے
زکوٰۃ کے ذریعے استحصال کا خاتمہ اور مساوی معاشرت کا قیام
زکوٰۃ نہ صرف عبادت ہے بلکہ ایک ایسا معاشی و سماجی نظام ہے جو استحصال ختم کر کے مساوات اور عدل پر مبنی معاشرہ قائم کرتا ہے 
استحصالی نظام کا خاتمہ
زکوٰۃ استحصالی نظام اور معاشرتی ناہمواری کو ختم کرتی ہیں کیونکہ یہ دولت کو چند افراد اور چند ہاتھوں میں محدود رہنے نہیں دیتی بلکہ اس کو گردش میں لاتی ہیں جب صاحب نصاب افراد زکوٰۃ ادا کرتے ہیں تو دولت معاشرے کے نچلی درجے والوں تک پہنچتی ہیں جس سے معاشی توازن پیدا ہوتا ہے اس عمل سے غریبوں کو سہارا ملتا ہے اور درمیانی طبقہ مضبوط ہوتا ہے اور دولت کا ارتکاز ختم ہوتا ہے زکوٰۃ ایک ایسا نظام ہے جو سرمایہ دارانہ اجارہ داری کو توڑ کر  عدل و مساوات پر مبنی معیشت قائم کرتا ہے جیسے کہ قران مجید کی آیت میں اللہ تعالیٰ کا ارشاد ہے:
كَىۡ لَا يَكُوۡنَ دُوۡلَةًۢ بَيۡنَ الۡاَغۡنِيَآءِ مِنۡكُمۡ‌ (31)
ترجمہ"تاکہ جو لوگ تم میں دولت مند ہیں انہی کے  ہاتوں میں نہ پھرتا رہے"
اس ایت کی روشنی میں زکوٰۃ کا نظام مقرر کر کے سرمایہ دارانہ نظام کی جڑ کاٹ دی گئی ہیں تاکہ دولت ارتکاز سے بچیں۔
زکوٰۃ کے ذریعے عادلانہ معاشرے کی تشکیل
زکوٰۃ اسلام کا ایک جامع اور فلاحی نظام ہے جو معاشرے میں عدل ،توازن اور مساوات کے قیام کا ذریعہ بنتا ہے جب صاحب نصاب افراد زکوٰۃ ادا کرتے ہیں تو اپنی دولت کا ایک مقررہ حصہ غریبوں اورمسکینوں تک پہنچاتے ہیں جس سے دولت کا بہاؤ منصفانہ رہتا ہے اور طبقاتی فرق میں کمی آتی ہے اس نظام کے ذریعے ایک ایسا معاشرہ وجود میں آتا ہے جہاں ہر فرد کو اپنی ضروریات زندگی عزت کے ساتھ حاصل ہوتی ہیں زکوٰۃ ایک ایسا معاشی نظام ہے جو استحصال کے خاتمے، انصاف کے فروغ، پرامن اور متوازن معاشرے کی بنیاد رکھتا ہے جسے قرآن مجید میں اللہ تعالیٰ کا ارشاد ہے:
وَفِىۡۤ اَمۡوَالِهِمۡ حَقٌّ لِّلسَّآئِلِ وَالۡمَحۡرُوۡمِ  (32)
ترجمہ" اور ان کے مال میں مانگنے والے اور نہ مانگنے والے(دونوں) کا حق ہوتا تھا"
حاصل بحث 
ان تمام دلائل سے واضح ہو جاتا ہیں کہ زکوٰۃ کا نظام معا شرے میں استحصال کے خاتمے کا موثر ذریعہ ہے یہ دولت کے منصفانہ تقسیم کے ذریعے توازن اور مساوات قائم کرتا ہے زکوٰۃ ہی وہ اصول ہیں جو انسان کو خودغرضی سے نکال کر اجتماعی فلاحو بہبود کی راہ پر گامزن کرتا ہے  یوں یہ نظام حقیقی معاشی انصاف اور ایک پائیدار فلاح عامہ کی ضمانت فراہم کرتا ہے۔

